
PËR DISA NDRYSHIME DHE SHTESA NË LIGJIN NR. 90/2021, 
“PËR NDARJEN E SHOQËRISË ‘HEKURUDHA SHQIPTARE’ SHA”

Në mbështetje të neneve 78 e 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 90/2021, “Për ndarjen e shoqërisë ‘Hekurudha shqiptare’ sh.a.” bëhen këto ndryshime dhe shtesa:

Neni 1

1. Në nenin 1 bëhen ndryshimet e mëposhtme:
a) Pika 1 ndryshohet si më poshtë:
“1. Shoqëria “Hekurudha shqiptare” sh.a., ndahet në dy shoqëri pritëse si më poshtë:
a) shoqëria aksionare për infrastrukturën hekurudhore (në vijim administruesi i infrastrukturës);
b) shoqëria aksionare hekurudhore për transportin e udhëtarëve dhe mallrave, si dhe për mirëmbajtjen e mjeteve lëvizëse (në vijim sipërmarrësi hekurudhor).”.
b) Në pikën 2 fjalët “ministria përgjegjëse për ekonominë” zëvendësohen me fjalët “ministria përgjegjëse për transportin hekurudhor”.

Neni 2

Neni 3 ndryshohet si më poshtë:

“Neni 3
Përgjegjësitë e sipërmarrësit hekurudhor

1. Sipërmarrësi hekurudhor është përgjegjës për administrimin, funksionimin e shërbimeve kombëtare dhe ndërkombëtare të transportit hekurudhor të udhëtarëve nëpërmjet lokomotivave dhe vagonëve të udhëtarëve, të blerë ose të marrë me qira, duke garantuar:
a) performancën e lartë të këtij lloj transporti;
b) miradministrimin e aseteve të mjeteve lëvizëse.
2. Sipërmarrësi hekurudhor është përgjegjës për administrimin, funksionimin e shërbimeve kombëtare dhe ndërkombëtare të transportit hekurudhor të mallrave dhe mjeteve të kombinuara të transportit, në kuptimin e transportit multimodal, nëpërmjet lokomotivave e vagonëve, të blerë ose të marrë me qira, duke garantuar: 
a) kryerjen e transportit të mallrave;
b) rregullimin ligjor të transportit hekurudhor të mallrave;
c) miradministrimin e regjistrave të mjeteve dhe planit të aseteve të mjeteve tërheqëse e lëvizëse.
[bookmark: _GoBack]3. Sipërmarrësi hekurudhor është përgjegjës për modernizimin, riparimin, përmirësimin, rinovimin dhe rindërtimin e elementeve përbërëse të ndërveprimit të mjeteve hekurudhore tërheqëse dhe lëvizëse, të rënda e të lehta.
4. Sipërmarrësi hekurudhor është përgjegjës për mirëmbajtjen e asaj infrastrukture, që i përket planit të aseteve të administruara prej tij, si dhe të objekteve të destinuar për ofrimin e shërbimeve hekurudhore dhe shërbimeve të tjera nëpërmjet:
a) 	realizimit të ndërveprimit, si aftësi e sistemit hekurudhor për të lejuar përdorim të sigurt dhe të pandërprerë të mjetit hekurudhor, që përmbush nivelet e kërkuara të performancës për ato linja;
b) garantimit të standardeve evropiane dhe ndërkombëtare, të harmonizuara në atë shqiptar për zbatimet hekurudhore, pas rindërtimit të mjetit hekurudhor, i cili do të pajiset me autorizim për futjen në shërbim të mjetit;
c) lëshimit të faturave për shërbimet për të tretët dhe mbledhjes së tarifave të këtyre shërbimeve nga subjekti përgjegjës, i certifikuar për mirëmbajtjen e mjetit hekurudhor.
5. Ministri përgjegjës për transportin hekurudhor dhe sipërmarrësi hekurudhor lidhin kontratën e shërbimit publik për të garantuar që shërbimi i transportit hekurudhor i udhëtarëve, si një shërbim me interes të përgjithshëm, të ofrohet me kapacitet sa më të lartë, të jetë sa më i sigurt, sa më cilësor ose i ofruar me çmime më të ulëta sesa ato të tregut të hapur.
6. Sipërmarrësi hekurudhor mund të jetë përftues i së drejtës ekskluzive për të ofruar shërbimin publik për transportin e udhëtarëve me hekurudhë.
7. Sipërmarrësi hekurudhor është përgjegjës për mirëmbajtjen e regjistrit të mjeteve, ku është shënuar edhe sipërmarrësi përgjegjës për mirëmbajtjen e mjeteve të tij.”.

Neni 3

Nenet 4 dhe 5 shfuqizohen.

Neni 4

1. Në nenin 6 bëhen këto ndryshime dhe shtesa:
a) Pika 1 ndryshohet si më poshtë:
“1. Ministria përgjegjëse për transportin hekurudhor realizon ndarjen e shoqërisë në përputhje me dispozitat e këtij ligji dhe legjislacionin në fuqi për tregtarët dhe shoqëritë tregtare.”.
b) Pas pikës 3 shtohen pikat 3/1 dhe 3/2 me këtë përmbajtje:
“3/1. Ministri përgjegjës për transportin hekurudhor cakton ekspertët përkatës për vlerësimin e shoqërisë “Hekurudha shqiptare” sh.a., dhe krijimin e dy shoqërive të reja.
3/2. Dy shoqëritë e reja regjistrohen në Qendrën Kombëtare të Biznesit brenda 6 muajve nga miratimi i raporteve përfundimtare të ekspertëve, të caktuar nga ministri përgjegjës për transportin hekurudhor.”.
c) 	Pika 7 ndryshohet si më poshtë:
“7. Pasuritë e shoqërisë “Hekurudha shqiptare” sh.a., ndahen dhe i alokohen si pronësi në administrim të dy shoqërive të reja, që krijohen përmes akteve të veçanta dhe të drejtpërdrejta të transferimit të pronësisë, midis ministrit përgjegjës për administrimin e pronave publike dhe shtetërore, në emër të Republikës së Shqipërisë, dhe përkatësisht shoqërisë aksionare për infrastrukturën hekurudhore dhe shoqërisë aksionare hekurudhore për transportin e udhëtarëve dhe mallrave, si dhe për mirëmbajtjen mjeteve lëvizëse.”. 

Neni 5

Në paragrafin e parë të nenit 8 fjalët “ministri përgjegjës për ekonominë” zëvendësohen me fjalët “ministri përgjegjës për transportin hekurudhor”.

Neni 6

Neni 9 ndryshohet si më poshtë:

“Neni 9
Dispozita kalimtare dhe të fundit

1. Për një periudhë 12-mujore nga regjistrimi i dy shoqërive në Qendrën Kombëtare të Biznesit, shoqëria “Hekurudha shqiptare” sh.a., do të mbikëqyrë veprimtarinë e dy shoqërive të reja dhe përmbushjen e përgjegjësive të përcaktuara sipas këtij ligji.
2. Shoqëria “Hekurudha shqiptare” sh.a., çregjistrohet nga Qendra Kombëtare e Biznesit me përfundimin e periudhës 12-mujore, të përcaktuar në pikën 1 të këtij neni.
3. Shoqëritë pritëse janë pasardhëset ligjore të shoqërisë “Hekurudha shqiptare”, sh.a., për sa i përket transferimit të pasurive dhe të gjitha të drejtave e detyrimeve të tjera.
4. Shoqëria aksionare hekurudhore për transportin e udhëtarëve e të mallrave dhe për mirëmbajtjen e mjeteve lëvizëse bën kërkesën për licencat përkatëse, certifikatat dhe lejet e tjera, në përputhje me përcaktimet në Kodin Hekurudhor, jo më vonë se 180 ditë nga dita e regjistrimit në Qendrën Kombëtare të Biznesit.
5. Administruesi i infrastrukturës bën kërkesën për licencë dhe autorizim të sigurisë hekurudhore sipas Kodit Hekurudhor.”.

Neni 7

Kudo në ligj fjalët “katër shoqërive” dhe “katër kompanive” zëvendësohen me fjalët “dy shoqërive”.

Neni 8

Ky ligj hyn në fuqi 15 ditë pas botimit në Fletoren Zyrtare.

Miratuar në datën 12.12.2024.

Shpallur me dekretin nr. 427, datë 26.12.2024, të Presidentit të Republikës së Shqipërisë, Bajram Begaj.



